কলকাতা হাইকোর্ট মনোনীত তিন সদস্যের কমিটির হাতে সোমবার গোপন ক্যামেরা অভিযানের অসম্পাদিত ফু়টেজ তুলে দিলেন ‘নারদনিউজ ডটকমে’র সিইও ম্যাথু স্যামুয়েল। একইসঙ্গে যে মোবাইল ফোনের সাহায্যে ভিডিও রেকর্ডিং করেছিলেন, তা-ও কমিটির সদস্যদের হাতে তুলে দিয়েছেন ম্যাথু।
প্রসঙ্গত, গত সোমবার ফুটেজ সংগ্রহে তিন সদস্যের একটি কমিটি গড়ে দেয় আদালত। কমিটির তিন সদস্যেরা হলেন, হাইকোর্টের রেজিস্ট্রার জেনারেল জয়ন্ত কোলে, রাজ্য পুলিশের আইজি অনিল কুমার এবং সিবিআইয়ের দুর্নীতিদমন শাখার এসপি নাগেন্দ্র প্রসাদ। ম্যাথু নিরাপত্তার কারণে দিল্লি থেকে ফুটেজ সংগ্রহের আর্জি জানিয়েছিলেন। সেই মতো হাইকোর্ট তার নির্দেশে জানিয়েছিল, দিল্লি গিয়ে ওই ফুটেজ সংগ্রহ করবে কমিটি। 
যার প্রেক্ষিতে এদিন বঙ্গভবনে গিয়ে কমিটির হাতে ফুটেজ সংবলিত একটি পেন ড্রাইভ এবং সংশ্লিষ্ট ফোনটি কমিটির সদস্যদের কাছে জমা করেন ম্যাথু। সূত্রের খবর, পুরো প্রক্রিয়ার ভিডিওগ্রাফি করা হয়েছে। ম্যাথু ‘এবেলা’কে আগেই জানিয়েছিলেন, তাঁর ফোনে দু’ঘণ্টার বেশি রেকর্ড করা সম্ভব ছিল না। তাই তিনি তাঁর ল্যাপটপে প্রতিদিনের ভিডিও তুলে রেখে ফোন থেকে তা মুছে দিতেন। সেই ল্যাপটপে থাকা ফুটেজই পেন ড্রাইভ বন্দি করে কমিটির সদস্যদের দেওয়া হয়েছে। সূত্রের খবর, প্রয়োজনে ওই ল্যাপটপও কমিটির হাতে তুলে দেওয়ার ইচ্ছাপ্রকাশ করেছেন ম্যাথু। তবে সেক্ষেত্রে ল্যাপটপের দাম যাতে মিটিয়ে দেওয়া হয়, সেই আর্জি জানিয়েছেন তিনি। আজ, মঙ্গলবার ম্যাথুর হস্তান্তর করা পেন ড্রাইভ এবং মোবাইল ফোন কলকাতা হাইকোর্টে জমা করতে পারেন কমিটির সদস্যেরা।